作者:駱賓王
標題:在江南贈宋五之問
內容:井絡雙源浚，潯陽九派長。淪波通地穴，輸委下歸塘。別島籠朝蜃，連洲擁夕漲。韞珠澄積潤，讓璧動浮光。浮光凝折水，積潤疏圓沚。玉輪涵地開，劍閣連星起。風煙標迥秀，英靈信多美。懷德踐遺芳，端操慚謀己。謀己謬觀光，牽跡強悽惶。揆拙迷三省，勞生昧兩忘。彈隨空被笑，獻楚自多傷。一朝殊默語，千里易炎涼。炎涼幾遷貿，川陸疲臻湊。積水架吳濤，連山橫楚岫。風月雖殊昔，星河猶是舊。姑蘇望南浦，邯鄲通北走。北走平生親，南浦別離津。瀟湘一超忽，洞庭多苦辛。秋江無綠芷，寒汀有白蘋。採之將何遺，故人漳水濱。漳濱已遼遠，江潭未旋返。為聽短歌行，當想長洲苑。露金燻菊岸，風佩搖蘭阪。蟬鳴稻葉秋，雁起蘆花晚。晚秋雲日明，亭皋風霧清。獨負平生氣，重牽搖落情。占星非聚德，夢月詎懸名。寂寥傷楚奏，淒斷泣秦聲。秦聲懷舊裡，楚奏悲無已。郢路少知音，叢臺富奇士。溫輝淩愛日，壯氣驚寒水。一顧重風雲，三冬足文史。文史盛紛綸，京洛多風塵。猶輕五車富，未重一囊貧。李仙非易託，蘇鬼尚難因。不惜勞歌盡，誰為聽陽春。